ජනාධිපති මහින්ද රාජපක්ෂ මහතා ප්‍රමුඛ රජයට, රටට, වීරෝදාර රණවිරුවන්ට සහ ලක්වාසී සැමට සෙත් ප්‍රාර්ථනා කරමින් මහා සංඝරත්නය තුන්දහසකගේ සහභාගිත්වයෙන් සංවිධානය කළ ජය පිරිත් පින්කම කොළඹ බණ්ඩාරනායක සම්මන්ත්‍රණ ශාලා පරිශ්‍රයේදී ඊයේ (02) පැවැත්විණි.ලක් දෙරණ වෙසක් අසිරියෙන් නැහැවෙන සමයක ආරක්ෂක ලේකම් ගෝඨාභය රාජපක්ෂ මහතාගේ සංකල්පයකට අනුව රාජ්‍ය ආරක්ෂක හා නාගරික සංවර්ධන අමාත්‍යාංශය විසින් පස් වන වරටත් සංවිධානය කැරුණු මේ ජය පිරිත් පින්කමට ජනාධිපති මහින්ද රාජපක්ෂ මහතා ප්‍රධාන මැති ඇමැතිවරුන්, ත්‍රිවිධ හමුදා ප්‍රධානීන් හා පොලිස්පතිවරයා ඇතුළු විශාල පිරිසක් සහභාගි වූහ.පරම පිවිතුරු පුණ්‍ය භූමියක අසිරිය ගත් බණ්ඩාරනායක අන්තර්ජාතික සම්මන්ත්‍රණ ශාලා පරිශ්‍රය මහා සංඝරත්නයෙන් මෙන්ම සුදෝසුදු වතින් සැරැසුණු බැතිමතුන්ගෙන් පිරී ඉතිරී පැවැතිණි.බණ්ඩාරනායක සම්මන්ත්‍රණ ශාලා පරිශ්‍රයේ පිහිටි අති දැවැන්ත පිරිත් මණ්ඩපය වෙත වැඩම කිරීම සඳහා මහා සංඝරත්නය බෞද්ධාලෝක මාවතේ සිට පෙළ ගැසී සිටියහ.